景仁次道齋禮院予與和叔過之值其方飲引去二君以詩見謝三首 答次道 其一
作者：韓維
朝代：宋

paragraphs: 肅肅奉常署，高門敞天街。
群英謹邦祠，先事戒潔齋。
我時過其舍，值與衆客儕。
方聞治杯酌，避去禮亦諧。
愧無孟公名，安使所至懷。
不知賢豪意，未遽見睍排。
明日出長篇，正聲謝淫哇。
如畏明義重，殷勤懼暌乖。
幾時持筆和，落紙還成揩。
何以敘繾綣，晨當策疲騧。